১৯৯২ সালের ১৪তম জাতীয় কংগ্রেসকে সামনে রেখে ডেং শিয়াওপিং, চেন ইয়ুন সহ সিপিসির তৎকালীন শীর্ষ নেতাররা পলিটব্যুরোতে অন্তর্ভুক্তির জন্য যোগ্য নেতৃবৃন্দ নির্বাচনের প্রক্রিয়া শুরু করেন। চীনের দ্বিতীয় প্রজন্মের (শিয়াওপিং, ইয়ুন, লি শিয়ানিয়ান, ওয়্যাং চেন প্রভৃতি) কাছ থেকে তৃতীয় প্রজন্মের (জিয়াং জেমিন, লি পেং, কিয়াও শি প্রভৃতি) হাতে ক্ষমতার সুষ্ঠু হস্তান্তরের জন্য এই নির্বাচন প্রক্রিয়া যথাযথ ও সার্থক হওয়ার প্রয়োজন ছিল। সিপিসির অভ্যন্তরীণ আলোচনায় দেং জিয়াওপিং মতামত ব্যক্ত করেন, দলের ভবিষ্যত নেতৃত্ব নির্ধারণের জন্য পলিটব্যুরোতে তরুণতর (৫০ অনূর্ধ্ব) নেতাদের অন্তর্ভুক্ত করা উচিত। এ সময়ে দেশের কমিউনিস্ট পার্টি বিষয়ক মন্ত্রী সং পিং হু জিনতাওকে ভবিষ্যতের সম্ভাব্য নেতা হিসেবে আদর্শ মনোনয়ন হিসেবে তুলে ধরেন। এই মনোয়নের সুবাদে হু জিনতাও ১৯৯২ সালে তার ৫০তম জন্মদিনের কিছুদিন আগে গণপ্রজাতন্ত্রী চীনের সর্বোচ্চ নীতিনির্ধারণী কমিটি- সিপিসির সাত সদস্য বিশিষ্ট পলিটব্যুরোতে অন্তর্ভুক্ত হন।

হু জিনতাও গণপ্রজাতন্ত্রী চীনের ক্ষমতাসীন দল হিসেবে কমিউনিস্ট পার্টি অফ চায়নার পলিটব্যুরোর ইতিহাসের কনিষ্ঠতম সদস্য।

১৯৯৩ সালে হু জিনতাও সিপিসি কেন্দ্রীয় কমিটির সচিবালয়ের দায়িত্ব গ্রহণ করেন। এই সচিবালয় থেকে সিপিসির কেন্দ্রীয় কমিটি এবং কেন্দ্রীয় দলীয় বিদ্যালয়ের দৈনন্দিন কর্মকান্ড নিয়ন্ত্রণ করা হয়ে থাকে। এই দায়িত্ব পালনের মাধ্যমে জিনতাও দলীয় বিদ্যালয়ে তার সমর্থক ক্যাডারদের প্রশিক্ষণের ব্যবস্থা করার সুযোগ পান।

হু জিনতাওকে সিপিসির আদর্শগত কর্মকান্ডগুলোর দায়িত্বে নিয়োজিত করা হয়। যদিও তখনই এটা নিশ্চিত হয়ে গিয়েছিল যে জিনতাওই হতে যাচ্ছেন একচ্ছত্র নেতা জিয়াং জেমিনের উত্তরসূরী, তাও জিনতাও অত্যন্ত সতর্কভাবে জিয়াং জেমিনকেই সিপিসির যেকোন প্রচারণা বা ঘটনাবলীর মনযোগের কেন্দ্রবিন্দুতে রাখার ব্যবস্থা করতেন।

১৯৯৮ সালে হু জিনতাও গণপ্রজাতন্ত্রী চীনের উপ-রাষ্ট্রপতি মনোনীত হন। এ সময় থেকেই জিয়াং জেমিন চীনের পররাষ্ট্র বিষয়ে জিনতাওর ভূমিকা বৃদ্ধি করতে উদ্যোগী হন। ১৯৯৯ সালে বেলগ্রেডের চীন দূতাবাসে ন্যাটো বাহিনীর বোমাবর্ষণের পর হু জিনতাও চীনের আনুষ্ঠানিক প্রতিবাদ জ্ঞাপনে প্রধান ভূমিকা পালন করেন।

জিয়াং জেমিনের স্থলাভিষেক
পলিটব্যুরোর পদপ্রার্থীতা
ব্যক্তিগত জীবন
সিপিসির মহাসচিব ও চীনের রাষ্ট্রপতি